Jaanuar 2020
Sinu Sõber, Teekäija e-kirjasaatja
Mul on sõber. Isegi mitu. Ei, me ei kohtu Facebookis, ei laigi teineteist ega hängi kaubanduskeskuses. Mulle meeldib sõpradega koos olla. Heade semudega on ju mõnus aega veeta. Mõned lausa laiutavad mu toas. Eks neil kitsavõitu ole, aga mis teha, amigode asi. Pealegi, neid võib julgesti üksi jätta, kartmata tohuvabohu või muid loodusõnnetusi.
Mida ma oskan oma semude kohta öelda? Lapsepõlves olid mu sõbradki väiksemad. Sirgudes muutusid ka nemad suuremaks ja targemaks. Nende käest võib küsida nõu, kui mul on abi vaja, sest nad jagavad oma teadmisi meeleldi. Kuid minu mõtted hoiavad nad kiivalt oma teada.
Tavaliselt läheb sõpradega huvitavaks alles õhtul, kuid siis tuleb esivanem ja käsib hoopis tule ära kustutada ja magama jääda. Öörahu saabub alati äärmiselt ebaõigel ajal, ikka siis, kui asi põnevaks läheb. Kõigele vaatamata tuleb magus uni.
Mul on nii ilusa välimuse kui ka väsinud ja veidi kulunud olemisega sõpru. Viimased kipuvad olema need kõige vahvamad sellid. Leidub kogukaid, hapraid ja koguni õrnu semusid. Kõva koore all võib peituda pehmo ja nadivõitu välimus varjab teinekord väga tugevat sisu.
Selline sõber on parim reisikaaslane ja jutuvestja. Ta teab pajatada lugusid ja näidata pilte kaugetest maadest, veel kaugemast ajast, putukatest ja batsillidest, meredest, ookeanidest ning kosmosest. Ning miks peab enne sööki käsi pesema? Ta õpetab ja jagab tarkust. Aitab koolitükkide tegemisel. Nojah, vahel fantaseerib ja luuletab ka.
Nad ei suru ennast peale. Tõeline sõber ei solvu ega pahanda, kui ma soovin üksi olla. Ka lahutamatud eemalduvad aeg-ajalt. On hetki, kus mul on neist kõrini. Kuid peagi hakkan taas oma kaimude järele igatsema. Kas ma ise olen selline semu, kelle järele tuntakse igatsust? Vot, sellised on lood minu sõpradega. Leia sinagi endale selline sõber!
Kuid mu sõprade hulgas on üks, teistest väärikam. Tema on olnud mulle ustavaks kaaslaseks juba mõnda aega. Rasketel hetkedel oskab ta lohutada, headel aegadel rõõmustab koos minuga. Temal on igaks päevaks hea sõna varuks.
Minu sõber on raamat – väärikaim neist on Piibel.